CELEX: 32019D0668
Language: sk
Date: 2019-04-15 00:00:00
Title: Rozhodnutie Rady (EÚ) 2019/668 z 15. apríla 2019 o pozícii, ktorá sa má v mene Európskej únie zaujať na deviatom zasadnutí konferencie zmluvných strán pokiaľ ide o zaradenie určitých chemikálií do zoznamu v prílohe III k Rotterdamskému dohovoru o udeľovaní predbežného súhlasu po predchádzajúcom ohlásení pre vybrané nebezpečné chemikálie a pesticídy v medzinárodnom obchode

29.4.2019   
               
               
                  SK
               
               
                  Úradný vestník Európskej únie
               
               
                  L 113/4
               
            
         ROZHODNUTIE RADY (EÚ) 2019/668
         z 15. apríla 2019
         o pozícii, ktorá sa má v mene Európskej únie zaujať na deviatom zasadnutí konferencie zmluvných strán pokiaľ ide o zaradenie určitých chemikálií do zoznamu v prílohe III k Rotterdamskému dohovoru o udeľovaní predbežného súhlasu po predchádzajúcom ohlásení pre vybrané nebezpečné chemikálie a pesticídy v medzinárodnom obchode
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 192 ods. 1 a článok 207 ods. 3 a článok 207 ods. 4 prvý pododsek v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Rotterdamský dohovor o udeľovaní predbežného súhlasu po predchádzajúcom ohlásení pre vybrané nebezpečné chemikálie a pesticídy v medzinárodnom obchode (ďalej len „dohovor“) nadobudol platnosť 24. februára 2004 a v mene Únie bol uzavretý rozhodnutím Rady 2006/730/ES (1).
                  
               
                     (2)
                  
                  
                     Nariadením Európskeho parlamentu a Rady (EÚ) č. 649/2012 (2) sa vykonáva dohovor v Únii.
                  
               
                     (3)
                  
                  
                     V súlade s článkom 7 dohovoru môže konferencia zmluvných strán zaradiť chemikálie do zoznamu v prílohe III k dohovoru po odporúčaní Revízneho výboru pre chemikálie.
                  
               
                     (4)
                  
                  
                     S cieľom zaistiť dovážajúcim zmluvným stranám ochranu poskytovanú dohovorom a vzhľadom na splnenie všetkých náležitých kritérií podľa dohovoru je potrebné a vhodné podporiť odporúčanie Revízneho výboru pre chemikálie, pokiaľ ide o zaradenie acetochlóru, karbosulfánu, chryzotilového azbestu, fentiónu (prípravky s ultranízkoobjemovým obsahom účinnej látky na úrovni alebo nad úrovňou 640 g/L), hexabrómocyklododekánu, forátu a tekutých prípravkov (emulgovateľný koncentrát a rozpustný koncentrát) s obsahom parakvát-dichloridu na úrovni alebo nad úrovňou 276 g/L, čo predstavuje koncentráciu iónov parakvátu 200 g/l alebo vyššiu, do prílohy III k dohovoru. Uvedené chemikálie sú už v Únii zakázané alebo prísne obmedzené, a teda sa na ne vzťahujú vývozné požiadavky podľa nariadenia (EÚ) č. 649/2012, ktoré presahujú rámec požiadaviek požadovaných podľa dohovoru.
                  
               
                     (5)
                  
                  
                     Očakáva sa, že na deviatom zasadnutí konferencie zmluvných strán sa rozhodne o zaradení uvedených chemikálií do zoznamu v prílohe III k dohovoru.
                  
               
                     (6)
                  
                  
                     Je vhodné stanoviť pozíciu, ktorá sa má v mene Únie zaujať na deviatom zasadnutí konferencii zmluvných strán pokiaľ ide o zaradenie určitých chemikálií do zoznamu v prílohe III k dohovoru, keďže toto zaradenie do zoznamu bude pre Úniu záväzné,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na deviatom zasadnutí konferencie zmluvných strán Rotterdamského dohovoru o udeľovaní predbežného súhlasu po predchádzajúcom ohlásení pre vybrané nebezpečné chemikálie a pesticídy v medzinárodnom obchode (ďalej len „dohovor“), je, že Únia podporí prijatie zaradenie do zoznamu v prílohe III k dohovoru: acetochlór, karbosulfán, chryzotilový azbest, fentión (prípravky s ultranízkoobjemovým obsahom účinnej látky na úrovni alebo nad úrovňou 640 g/L), hexabrómocyklododekán, forát a tekuté prípravky (emulgovateľný koncentrát a rozpustný koncentrát) s obsahom parakvát-dichloridu na úrovni alebo nad úrovňou 276 g/L, čo predstavuje koncentráciu iónov parakvátu 200 g/l alebo vyššiu.
         
         
            Článok 2
            Menšie zmeny pozície uvedenej v článku 1 môžu zástupcovia Únie v závislosti od vývoja počas deviateho zasadnutia konferencie zmluvných strán dohodnúť bez ďalšieho rozhodnutia Rady po konzultácii s členskými štátmi počas koordinačných zasadnutí na mieste.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Luxemburgu 15. apríla 2019
            
               
                  Za Radu
               
               
                  predseda
               
               P. DAEA
            
         
         
            (1)  Rozhodnutie Rady 2006/730/ES z 25. septembra 2006 o schválení v mene Európskeho spoločenstva Rotterdamského dohovoru o udeľovaní predbežného súhlasu po predchádzajúcom schválení na niektoré nebezpečné chemické látky a pesticídy v medzinárodnom obchode (Ú. v. EÚ L 299, 28.10.2006, s. 23).
         
            (2)  Nariadenie Európskeho parlamentu a Rady (EÚ) č. 649/2012 zo 4. júla 2012 o vývoze a dovoze nebezpečných chemikálií (Ú. v. EÚ L 201, 27.7.2012, s. 60).